
Broj: 11-07-6-500-23/2024
         Dana: 26.09.2024. godine



Drugostepena disciplinska komisija za sudije Visokog sudskog i tužilačkog vijeća Bosne i Hercegovine u sastavu: sudija Mustafa Šabić predsjedavajući Komisije, sudija Halil Lagumdžija i sudija mr. Srđan Forca, članovi Komisije, odlučujući o žalbi Ureda disciplinskog tužioca izjavljenoj protiv odluke Prvostepene disciplinske komisije za sudije, broj: 11-07-6-500-19/2024 od 04.07.2024. godine, na osnovu člana 60. stav 4. Zakona o Visokom sudskom i tužilačkom vijeću Bosne i Hercegovine (“Službeni glasnik Bosne i Hercegovine”, br.: 25/04, 93/05, 48/07, 15/08, 63/23, 9/24 i 50/24), te člana 101. Poslovnika Visokog sudskog i tužilačkog vijeća Bosne i Hercegovine („Službeni glasnik Bosne i Hercegovine”, br.: 55/13, 96/13, 46/14, 61/14, 78/14, 27/15, 46/15, 93/16, 48/17, 88/17, 41/18, 64/18, 12/21, 26/21, 35/21, 68/21 1/22, 26/23, 83/23, 9/24 i 27/24), na sjednici održanoj dana, 26.09.2024. godine, donijela je sljedeću:

O D L U K U


Odbija se kao neosnovana žalba i potvrđuje odluka Prvostepene disciplinske komisije za sudije, broj: 11-07-6-500-19/2024 od 04.07.2024. godine
O b r a z l o ž e nj e

Odlukom Prvostepene disciplinske komisije, broj: 11-07-6-500-19/2024 od 04.07.2024. godine, tužena V. A., sutkinja Općinskog suda u Tuzli, oslobođena je disciplinske odgovornosti za disciplinski prekršaj iz člana 56. tačka 8. Zakona o VSTV BiH: „nemar ili nepažnja u vršenju službenih dužnosti“, da je: „Nakon što je kao postupajuća sudija u predmetu Općinskog suda u Tuzli broj 32 0 P 371469 19 Mo dopisom od 31.12.2019. godine protivniku osiguranja DC „G.“ d.d. G. dostavila prijedlog za određivanje mjere osiguranja i privremene mjere osiguranja, tužena po navedenom prijedlogu kao niti po kasnijim preinačenim prijedlozima predlagača mjere osiguranja od 20.1.2022., 28.1.2022. i 12.3.2022. godine, nije poduzimala radnje sve do 25.2.2022. godine kada je predmet presigniran drugom sudiji. Novi postupajući sudija je po održanom ročištu, dana 11.10.2022. godine donio rješenje kojim se prima na znanje povlačenje prijedloga za određivanje privremene mjere i mjere osiguranja od strane predlagača, jer su predložene mjere zbog proteka vremena izgubile svrhu. Dakle, iako svjesna obaveze hitnog postupanja u predmetu mjere osiguranja, tužena u istome nije poduzimala radnje za vrijeme od najmanje 2 (dvije) godine, zbog čega su predložene mjere osiguranja izgubile svoju svrhu, čime bi tužena iskazala nemar i počinila“.

Na navedenu odluku Prvostepene disciplinske komisije, žalbu je, blagovremeno izjavio Ured disciplinskog tužioca (u daljem tekstu: Ured, tužilac) zbog: povrede pravila postupka koja je mogla imati utjecaj na donošenje zakonite i pravilne odluke, pogrešno i nepotpuno utvrđenog činjeničnog stanja i pogrešne primjene materijalnog prava.


Povreda pravila postupka se po ocjeni tužioca sastoji u činjenici da je na pripremnom ročištu istakao prigovor relevantnosti izvođenja dokaza saslušanjem svjedoka A. I., o kojem prigovoru Komisija na ročištu nije donijela posebnu odluku, već je uopšteno „...prihvatila prijedlog za izvođenje svih dokaza, kako tužilačke strane, tako i tužene“. Navedeno je svakako od značaja jer je Komisija upravo temeljem iskaza svjedoka A. I. izvodila i određene „nesumnjive“ zaključke u pogledu odlučujućih činjenica konkretnog slučaja. Ne dajući obrazloženje svoje odluke o odbijanju prigovora tužioca i prihvatanju navedenog dokaza Komisija je prekršila odredbu člana 88. stav 4. i 5. Poslovnika VSTV BiH, odnosno odredbu člana 81. stav 2. i 3. Zakona o parničnom postupku („Službene novine Federacije BiH“, br.: 53/03, 73/05, 19/06 i 98/15), dalje ZPP.

Komisija je na pripremnom ročištu prihvatila prijedlog tužene da se od Općinskog suda u Tuzli pribavi raspoloživa pisana evidencija o kretanju spisa koji je predmet disciplinske tužbe. Postupajući po zahtjevu Komisije, Općinski sud u Tuzli je dopisom od 25.3.2024. godine dostavio traženu informaciju uz koju je kao prilog dostavio 9 (devet) dokumenata. Navedeni dokaz  nije izveden na glavnoj raspravi održanoj 4.7.2024. godine. Unatoč tome, Komisija je van glavne rasprave, kršeći princip usmenosti, neposrednosti i kontradiktornosti, izvršila uvid u navedeni dokaz i isti cijenila prilikom utvrđivanja određenih odlučujućih činjenica konkretnog slučaja. Tako na strani 8. pobijane odluke, 2. i 3. pasus, stoji da „...navedeno utvrđenje proizlazi“... „i iz Informacije broj 11-07-6-500-12/24 od 25.3.2024. godine u vezi sa kretanjem predmetnog spisa koju je dostavio koordinator sudske pisarnice Općinskog suda u Tuzli H. T....“ itd. U nastavku pobijane odluke, Komisija u jednom cijelom pasusu citira relavantan dio iz pomenutog dokumenta i cijeneći ga u vezi s drugim dokazima izvodi zaključak da predmet tuženoj „nije iznešen“, zbog čega je disciplinska tužba u konačnici i odbijena. 

Na navedeni način Komisija je postupila protivno članu 101. ZPP prema kojoj se postupak na glavnoj raspravi odvija usmeno, a dokazi izvode neposredno pred sudom, kao i protivno članu 102. stav 1. ZPP prema kojoj se svaka stranka u svojim izlaganjima treba izjasniti o navodima i ponuđenim dokazima protivne stranke, te je tako svoju odluku zasnovala na dokazu koji nije izveden na glavnoj raspravi u prisustvu stranaka.


Nepotpuno i pogrešno utvrđeno činjenično stanje se sastoji u pogrešnom zaključku Komisije da tužena nije izdala dnevnu naredbu od 30.12.2019. godine i navedeni zaključak temelji na činjenici da predmetna dnevna naredba nije potpisana od strane tužene, kao niti da je tužena sačinila i potpisala dopis od 31.12.2019. godine, dovodeći navedeno u vezu sa  izjavom svjedokinje A. I. i izjavom tužene. Komisija je propustila pravilno cijeniti dokaz broj 3. - Popis spisa iz CMS za predmet broj 32 0 P 371469 19 Mo. Navedeni popis spisa pod rednim brojem 2. sadrži evidenciju dokumenta naziva: „Sudijska naredba“ koji je kreiran 30.12.2019. godine od strane korisnika „V. A.“. Pod rednim brojem 3. je evidentiran i dokument naziva: „Dopis uz dostavu prijedloga za određivanje mjere osiguranja na odgovor“ koji je kreiran 31.12.2019. godine također od strane tužene.  

Shodno članu 6. Pravilnika o CMS, korisnik CMS sistema je dužan prijaviti se u CMS sa svojim korisničkim nalogom, te je odgovoran za sve radnje izvršene na radnoj stanici na njegovom radnom mjestu korištenjem njegovog korisničkog naloga. Također, članom 36. navedenog Pravilnika je propisano da je sve radnje koje poduzima u predmetu, sudija dužan evidentirati u CMS lično ili izdavanjem zadatka daktilografu, te da je sudija dužan osigurati potpunost, tačnost i istovjetnost podataka evidentiranih u CMS u odnosu na dokumente koji se fizički nalaze u spisu. Dakle i validnost i realizacija sudijske dnevne naredbe koja je izdata putem CMS, nije uslovljena njenim štampanjem i potpisivanjem u fizičkom spisu. 

Tužilac pobija i činjenično utvrđenje Komisije da je umjesto tužene neko drugi izdao naredbu u CMS obzirom da iz Popisa spisa, u navedenom predmetu nije evidentirano postupanje trećeg lica osim tužene, sve do njegove presignacije drugom sudiji. Stoga je potpuno nejasno na osnovu čega je Komisija zaključila da je „neko drugi“ postupao u navedenom predmetu. Ovo posebno i zbog toga što se u predmetnom disciplinskom postupku nije utvrđivalo da li se taj „neko drugi“ koristio korisničkom šifrom tužene za CMS i pod kojim okolnostima, a što bi svakako bilo od značaja za utvrđivanje odgovornosti tužene. 

Imajući u vidu sve navedeno, Ured je predložio Drugostepenoj disciplinskoj komisiji da uvaži žalbu, ukine pobijanu odluku i predmet vrati Prvostepenoj disciplinskoj komisiji na ponovno odlučivanje ili da zakaže raspravu i prvostepenu odluku preinači na način da utvrdi odgovornost tužene i izrekne joj odgovarajuću disciplinsku mjeru. 


Žalba je dostavljena tuženoj koja je putem punomoćnika podnijela pismeni odgovor na žalbu u kojem je navela da je žalba tužioca u cijelosti neosnovana, imajući u vidu da je Prvostepena disciplinska komisija pravilno i potpuno utvrdila odlučne činjenice za disciplinsku odgovornost tužene te na pravilno i potpuno utvrđeno činjenično stanje pravilno primjenila materijalno pravo, kada je tuženu oslobodila disciplinske odgovornosti za predmetni disciplinski postupak, te je predložila da se ista u cijelosti odbije i potvrdi odluka Prvostepene disciplinske komisije.

Ispitujući pobijanu odluku u onom dijelu u kome se pobija žalbom, u granicama razloga navedenih u žalbi, te po službenoj dužnosti u smislu člana 221. koji propis se supsidijarno primjenjuje u ovom disciplinskom postupku, na osnovu člana 79. Poslovnika Visokog sudskog i tužilačkog vijeća Bosne i Hercegovine (u daljem tekstu: Poslovnik VSTV-a BiH), Drugostepena disciplinska komisija je odlučila kao u izreci ove odluke iz slijedećih razloga:


Ispitujući žalbeni prigovor koji se odnosi na povredu postupka obzirom da Komisija nije obrazložila prigovor tužioca na prijedlog tužene za izvođenje dokaza saslušanjem svjedoka A. I., ova Komisija konstatuje da je u skladu sa ovlašćenjem iz člana 88. stav (3) Poslovnika VSTV BiH, Komisija nakon razmatranja dokaznih prijedloga stranaka u postupku, donijela odluku da prihvati sve dokazne prijedloge i tužioca i tužene, te shodno stavu  (4) istog člana koji reguliše da: „Prijedloge koje ne smatra bitnim za donošenje odluke komisija će odbiti i u rješenju naznačiti razlog odbijanja“, Komisija nije bila u obavezi da obrazlaže iz kojih razloga se neosnovanim pokazao prigovor tužioca za izvođenjem dokaza saslušanjem imenovanog svjedoka, obzirom da je prihvatila njegovo saslušanje.

U vezi žalbenog navoda da u postupku pred Prvostepenom disciplinskom komisijom nije neposredno izveden dokaz koji je Komisija pribavila po zahtjevu tužene i to informacija Općinskog suda u Tuzli, broj: 11-07-6-500-12/24 od 25.3.2024. godine sa prilozima, ova Komisija uvidom u disciplinski spis konstatuje da tužilac na pripremnom ročištu koje je održano 19.03.2024. godine, nije imao primjedbi na prijedlog tužene za izvođenje ovog dokaza. Shodno navedenom Komisija je isti pribavila i dostavila tužiocu dana 03.04.2024. godine iz čega proizilazi da je u smislu člana 102. ZPP tužiocu pružena mogućnost da se izjasni o navedenom dokazu suprotne strane imajući u vidu činjenicu da mu je navedeni dokaz sa svim prilozima dostavljen četiri mjeseca prije održavanja glavne rasprave. 

Nesporno je da u smislu člana 101. ZPP punomoćnik tužene na glavnoj raspravi koja je održana 04.07.2024. godine, izvodeći svoje dokaze propustio da neposredno izvede i predmetni dokaz.
Nesporno je, da je Komisija napravila povredu postupka kada je u odluci cijenila dokaz koji nije neposredno izveden na glavnoj raspravi, međutim takva povreda u smislu člana 209. ZPP po ocjeni ove Komisije nije bila od uticaja na zakonitost i pravilnost donesene odluke iz slijedećih razloga:


           Prvostepena disciplinske komisija je svoju odluku u pogledu oslobađanja tužene od disciplinske odgovornosti, utemeljila prevashodno na drugim izvedenim materijalnim dokazima, iskazima saslušanog svjedoka i tužene u svojstvu parnične stranke a ne isključivo na temelju ovog dokaza koji se nalazio u spisu i učinjen je dostupnim blagovremeno objema strankama u postupku i nesporno je bio dio dokazne građe, tako da pravilnost činjeničnog utvrđenja od strane Prvostepene disciplinske komisije usljed navedene povrede žalbom nije dovedena u pitanje. Suprotno žalbenim navodima, da je tuženoj spis bio dostupan i kroz CMS bez obzira na eventulanu nedostupnost fizičkog spisa, ova Komisija prihvata obrazloženje koje je u svojoj odluci navela Prvostepena disciplinska komisija, odnosno popis spisa koji je tužilac priložio kao dokaz, nije dovoljan dokaz da bi se iz njega moglo na nesumljiv način moglo zaključiti da je tužena zaista vidjela predmetni spis i podneske koji su naknadno prispjeli, kako bi mogla postupati po istim, a s druge strane tužena je pružila dokaze koji su ozbiljno osporili ovakvu činjničnu tvrdnju tužioca. 

S tim u vezi, ova Komisija konstatuje da Prvostepena disciplinska komisija u skladu sa članom 8. ZPP ima potpunu diskreciju da odluči koje će činjenice uzeti kao dokazane shodno načelu slobodne ocjene a imajući u vidu sve dokaze koje su stranke ponudile za utvrđivanje navedene činjenice, te da je Komisija koristeći se navedenim ovlašćenjem cijenila kako materijalne dokaze tako i iskaz saslušanog svjedoka neposredno pred tom Komisijom i iskaz tužene saslušane u svojstvu parnične stranke pojedinačno i u vezi sa ostalim dokazima, čiji sadržaj je detaljno cijenila i analizirala na stranama  7., 8. i 9. obrazloženja odluke kako a koje obrazloženje kao osnovano i pravno valjano u cijelosti prihvaća i ova Komisija.

Suprotno žalbenim navodima za ocjenu iskaza i poklanjanje vjere iskazu saslušanog svjedoka i tužene Prvostepena discplinska komsija je na strani 8.  pasus 1. 2.  obrazloženja odluke  dala pravno osnovano i na ocjeni svih dokaza utemeljeno obrazloženje. 


Iz navedenih razloga, se prigovor o pogrešno i nepotpuno utvrđenom činjeničnom prema ocjeni ove Komisije u cijelosti, pokazuje neosnovanim, obzirom da tužilac nije u prvostepenom postupku osporio činjenicu da tuženoj navedeni predmet nikad nije bio iznesen u rad a niti je u smislu odredbe člana 93. Poslovnika VSTV BiH imajući u vidu pravila o teretu dokazivanja u okviru žalbenog postupka ponudio dokaze u suprotnom pravcu. 

  Iz svega navedenog, ova Komisija zaključuje da u žalbi nije naveden niti jedan relevantan argument niti ponuđen dokaz kojim bi se osporila pravilnost utvrđenog činjeničnog stanja iz odluke Prvostepene disciplinske komisije već se žalbom pokušavaju dovesti u pitanje zaključci koje je na temelju tako utvrđenog činjeničnog stanja izvela Prvostepena disciplinska komisija, te ova Komisija u cijelosti prihvata razloge koje je u obrazloženju svoje odluke navela Prvostepena disciplinska komisija, odnosno izvedenim dokazima tužilac nije uspio dokazati da je tužena postupanjem na način kako je detaljno opisano činjeničnim opisom disciplinske tužbe počinila disciplinski prekršaj iz člana 56. tačka 8. Zakona o VSTV BiH: „nemar ili nepažnja u vršenju službenih dužnosti“.

Stoga u pogledu žalbenih navoda koji se tiču pogrešno i nepotpuno utvrđenog činjeničnog stanja, ispitujući žalbu u granicama žalbenih navoda, ova Komisija konstatuje da odlučni zaključci koje je izvela Prvostepena disciplinska komisija u svojoj odluci, imaju sigurno uporište u sadržaju dokaza na koje se ta Komisija pozvala u obrazloženju pobijane odluke te da pravilnost niti jednog od tih zaključaka nije dovedena u pitanje argumentima žalbe, iz kojih razloga, se prigovor o pogrešno i nepotpuno utvrđenom činjeničnom prema ocjeni ove Komisije u cijelosti, pokazuje neosnovanim.  

Ispitujući žalbeni prigovor koji se odnosi na pogrešnu primjenu materijalnog prava, ova Komisija konstatuje da je Prvostepena disciplinska komisija, pravilno i potpuno utvrdila činjenično stanje te da je na isto pravilno primijenila materijalno pravo kada je tuženu za činjenični opis iz disciplinske tužbe oslobodila disciplinske za disciplinski prekršaj iz člana 56. tačka 8. Zakona o VSTV BiH „nemar ili nepažnja u vršenju službenih dužnosti“.

Na temelju svega izloženog ova Komisija nalazi da nije bilo povrede odredaba disciplinskog postupka, da pobijana odluka Prvostepene disciplinske komisije ne sadrži činjenične nedostatke koji se žalbom apostrofiraju, jer je zasnovana na potpuno i pravilno utvrđenom činjeničnom stanju, te da je na takvoj činjeničnoj osnovi pravilno primjenjeno materijalno pravo kada je tužena oslobođena disciplinske odgovornosti za disciplinski prekršaj iz člana 56. tačka 8. Zakona o VSTV BiH: „nemar ili nepažnja u vršenju službenih dužnosti“.

Slijedom navedenog proizilazi da je žalba neosnovana, radi čega je ista u smislu člana 60. stav 4. Zakona o VSTV BiH, a u vezi sa članom 226. ZPP, odbijena i potvrđena odluka Prvostepene disciplinske komisije.   

Komisija je imajući u vidu sve iznesene razloge, odlučila kao u izreci ove odluke.
 POUKA O PRAVNOM LIJEKU: 

Protiv ove odluke nije dozvoljena žalba
                                                                                     Predsjedavajući Drugostepene disciplinske komisije
                                                                             MP       
                                                                                                        Mustafa Šabić, sudija           
________________________________________________________

